MRK oor Etzebeth-saak: 'Daar is bewyse' | Maroela Media
Eben Etzebeth. Foto: (AP Photo/Shuji Kajiyama, File)
Die Menseregtekommissie (MRK) hou vol dat hy voldoende bewyse het vir die saak wat hy teen die Springbokslot Eben Etzebeth aanhangig gemaak het.
Dit kom nadat Rapport Sondag berig het dat die MRK die klagte van rassisme teen Etzebeth na die gelykheidshof verwys het nadat hul uitvoerende hoof, adv. Tseliso Thipanyane, glo gewaarsku het dat hulle nog nie genoegsame bewyse het nie.
Die MRK, namens vier klaers, sleep Etzebeth voor die gelykheidshof vir sy beweerde gebruik van die h-woord. Dit kom ná 'n bakleiery buite 'n kuierplek in Langebaan aan die Weskus waar Etzebeth en/of vriende van hom glo rassisties opgetree het.
Rapport het verder berig dat die kommissie so bekommerd was oor die gemeenskap van Langebaan se reaksie dat hulle die klagte ingedien het sonder 'n behoorlike ondersoek.
Adv. Bongani Majola, voorsitter van die MRK, het egter in 'n onderhoud met eNCA dié bewerings ten sterkste ontken. "Daar is bewyse," het Majola gesê en bygevoeg dat beriggewing wat dit anders stel, foutief is. "Dit is ook nie waar dat die uitvoerende hoof ooit gesê het daar is nie genoegsame bewyse nie."
Majola het op 'n vraag van eNCA se joernalis oor watter bewyse die MRK tot sy beskikking het, gesê daar is die klaers self wat sal getuig sowel as ooggetuies. Hy het verder aangevoer die MRK is elektroniese bewysstukke beloof. Hy het gesê hulle is beeldmateriaal van kringtelevisiekameras in die omgewing waar die voorval plaasgevind het, beloof, maar dat hy nie seker is of dit al ontvang is nie.
Etzebeth het reeds vroeër 'n hofaansoek gebring om die besluit om hom te vervolg, tersyde te stel. Volgens Majola word daar op die uitkoms van die aansoek gewag voor die saak in die gelykheidshof kan voortgaan.
Die MRK het al erg onder skoot gekom oor sy hantering van die saak. Die MRK het in Oktober gesê hy ondersoek adv. Buang Jones, sy waarnemende regshoof, se uitlatings op 3 Oktober in Langebaan dat Etzebeth nie met "moord sal wegkom nie" en dat die MRK van hom 'n "voorbeeld sal maak".
Jones het egter vroeër die maand in die parlement tydens sy onderhoud met LP's vir die pos van adjunk- openbare beskermer, ontken dat die MRK 'n formele ondersoek na hom van stapel gestuur het.
Eben Etzebeth In die nuus MRK
Wag, ons sal sien hoe daar getuig word. Jy kan net een klein dingetjie se dan word als uitverband geruk.
As die klaers so seker was van hulle saak sou hulle lankal opgetree het teen Etsebeth. Nou gooi hulle jakkalsdraaie. Die wêreldbeker is al intussen gewen.